A BIZOTTSÁG 134/84/EGK RENDELETE

(1984. január 19.)

az olívaolaj importlefölözésének pályázati úton történő meghatározására vonatkozó részletes szabályok megállapításáról szóló 3136/78/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb az 1413/82/EGK rendelettel1 módosított, az olajok és zsírok piaca közös szervezésének létrehozásáról szóló, 1966. szeptember 22-i 136/66/EGK tanácsi rendeletre2 és különösen annak 16. cikke (6) bekezdésére,

mivel a legutóbb a 22/81/EGK rendelettel3 módosított 3136/78/EGK bizottsági rendelet4 1. cikkének (2) bekezdése előírja, hogy amennyiben a kérelmező a Közösség és egyes tagsággal nem rendelkező országok közötti megállapodások alapján fennálló különleges szabályokra hivatkozik, akkor a minimális mértékű lefölözés hatálybalépésétől számított 30 napon belül meg kell jelölnie az érintett, tagsággal nem rendelkező országot; mivel a tapasztalatok szerint e rendelkezés - bár arra az ellenőrzés céljából szükség van - akadályozhatja a különleges szabályok megfelelő működését és az érintett piaci szereplők számára hátrányos következményekkel jár; mivel ezért megfelelőképpen módosítani kell e rendelkezést;

mivel a fent említett rendelet 6. cikke előírja, hogy a pályázati eljárást csak a 21 000 kilogrammot meghaladó mennyiségekre vonatkozó behozatali engedélyekre irányuló kérelmek esetében kell alkalmazni; mivel a 20 000 kilogrammot meg nem haladó mennyiségek esetében a vonatkozó lefölözés a behozatal napján a szóban forgó olívaolaj egyes kategóriáira hatályban lévő legkisebb összegű lefölözés; mivel a tapasztalatok szerint fennáll az a veszély, hogy az eljárást az importlefölözés pályázati úton történő meghatározására vonatkozó szabályos eljárás megkerülésére használják fel;

mivel a szóban forgó rendelkezést ezért oly módon kell módosítani, hogy csökkenjen azon legmagasabb összeg, amelyre az egyszerűsített eljárást alkalmazzák;

mivel az Olaj- és Zsírpiaci Irányítóbizottság elnöke által kitűzött határidőn belül nem nyilvánított véleményt,

ELFOGADTA EZT A RENDELETET:

1. cikk

A 3136/78/EGK rendelet a következőképpen módosul:

1. Az 1. cikk (2) bekezdésének helyébe a következő szöveg lép:

"(2) A Közösség és egyes tagsággal nem rendelkező országok közötti megállapodásokból eredő különleges szabályok végrehajtásának biztosítása érdekében a kérelmezőknek a minimális mértékű lefölözés hatálybalépésétől számított 30 napon belül a 2041/75/EGK rendelet 2. cikke szerint meg kell jelölniük az érintett tagsággal nem rendelkező országot.

Amennyiben a kérelmező a fent említett különleges szabályok valamelyikét kívánja alkalmazni, és a behozatali vámáru-nyilatkozat elfogadásával egyidejűleg benyújtott behozatali engedély 13. és 14. rovatában nem tünteti fel az érintett tagsággal nem rendelkező ország nevét, akkor nem lehet a különleges szabály előírása alapján a lefölözést 100 kilogrammonként 0,60 ECU-vel csökkenteni."

2. A 6. cikk (1) bekezdésében a "21 000 kilogramm" helyébe "5 250 kilogramm" lép.

3. A 6. cikk (3) bekezdésében a "20 000 kilogramm" helyébe "5 000 kilogramm" lép.

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

A 1. cikk 2. és 3. pontjait 1984. március 31-ig kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1984. január 19-én.

a Bizottság részéről

Poul DALSANGER

a Bizottság tagja

1 HL L 162., 1982.6.12., 6. o.

2 HL 172., 1966.9.30., 3025/66. o.

3 HL L 2., 1981.1.1., 14. o.

4 HL L 370., 1978.12.30., 72. o.